Наступнае ўзбярэжжа нашай вандроўкі — мястэчка пад назвай Ігеротэ. Таксама не блізкі свет, але яно вартае наведвання. Па-першае, тут знаходзіцца вялікі порт для прыватных яхт. Па-другое, паблізу ад порта знаходзяцца мангравыя лясы. У каранях гэтых дрэў жывуць вустрыцы — далікатэс, які ва ўсіх рэстаранах свету каштуе немалых грошай. Мангравыя лясы займаюць шматлікія гектары, таму вустрыц у іх, пэўна, не адзін мільён. Цяпер зразумела, чаму на венесуэльскіх пляжах порцыя вустрыц па кішэні нават студэнту!